ตัวแทนโกง
โดย...ชัยฉัตร
4 พ.ย. 2559

โดย...ชัยฉัตร
แม้ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)จะมีความเข้มงวดในการดูแลตัวแทนและนายหน้าขายประกันภัยเป็นอย่างดี แต่ด้วยจำนวนตัวแทนและนายหน้าขายประกันภัยที่มีมากกว่า 5 แสนราย ย่อมทำให้ยังมีบางส่วนที่มีพฤติกรรมกระทำผิดกฎหมายสร้างความเดือดร้อนให้กับประชาชนอยู่บ้าง
ทั้งนี้ สาเหตุหลักของการกระทำความผิด คือ เมื่อได้รับชำระเงินค่าเบี้ยจากลูกค้าแล้ว ก็ไม่ได้แจ้งขอเอาประกันภัยหรือนำส่งเงินเบี้ยให้กับบริษัทประกันภัย หรือไม่ก็เป็นตัวแทนประกันชีวิตที่ไปเสนอขายประกันวินาศภัยและรับทำประกันภัยรถยนต์ โดยได้รับชำระเงินค่าเบี้ยมาแล้ว แต่ไม่ได้ออกกรมธรรม์ประกันภัยรถยนต์ให้กับลูกค้า 
ดังนั้น ทางที่ดีก่อนที่จะซื้อประกันภัยจากตัวแทนหรือนายหน้าขาย ก็ควรจะตรวจสอบก่อนว่าผู้เสนอขายประกันภัย เป็นตัวแทนหรือนายหน้าประกันภัยที่ได้รับใบอนุญาตถูกต้องตามกฎหมายหรือไม่ โดยสามารถตรวจสอบสถานะตัวแทน/นายหน้าประกันภัย ได้จากเว็บไซต์ของ คปภ. (www.oic.or.th) หรือสอบถามได้ที่สายด่วน คปภ. 1186